b'\n_START_ARTICLE_\nMe tanssimme taas\n_START_SECTION_\nJuoni\n_START_PARAGRAPH_\nJosh ja Dinah Barkley (Fred Astaire ja Ginger Rogers) ovat avio- ja musikaalikomediapari uriensa huipulla. Kun he saavat uusimman show\xe2\x80\x99nsa p\xc3\xa4\xc3\xa4t\xc3\xb6kseen, Dinah tapaa vakavan ranskalaisen n\xc3\xa4ytelm\xc3\xa4kirjailijan, Jacques Pierre Barredout\xe2\x80\x99n (Jacques Fran\xc3\xa7ois), joka ehdottaa Dinah\xe2\x80\x99lle draaman\xc3\xa4yttelij\xc3\xa4n uraa. Dinah yritt\xc3\xa4\xc3\xa4 pit\xc3\xa4\xc3\xa4 ehdotuksen salassa Joshilta, mutta kun Josh l\xc3\xb6yt\xc3\xa4\xc3\xa4 Jacquesin antaman k\xc3\xa4sikirjoituksen Dinah\xe2\x80\x99n piilosta, pariskunta eroaa._NEWLINE_Heid\xc3\xa4n hyv\xc3\xa4 yst\xc3\xa4v\xc3\xa4ns\xc3\xa4 Ezra Miller (Oscar Levant) yritt\xc3\xa4\xc3\xa4 saada Barkleyit\xc3\xa4 takaisin yhteen, mutta h\xc3\xa4n ep\xc3\xa4onnistuu. Kun Josh katsoo salaa Dinah\xe2\x80\x99n n\xc3\xa4ytelm\xc3\xa4harjoituksia, h\xc3\xa4n n\xc3\xa4kee kuinka Dinah ponnistelee. Josh kutsuu h\xc3\xa4nt\xc3\xa4 ja esitt\xc3\xa4\xc3\xa4 olevansa ranskalainen; Josh antaa Dinah\xe2\x80\x99lle neuvoja, jotka auttavat h\xc3\xa4nt\xc3\xa4 ymm\xc3\xa4rt\xc3\xa4m\xc3\xa4\xc3\xa4n rooliaan. Neuvot tuottivat tulosta, kun Dinah n\xc3\xa4yttelee roolinsa erinomaisesti. Show\xe2\x80\x99n j\xc3\xa4lkeen Dinah vahingossa saa tiet\xc3\xa4\xc3\xa4, ett\xc3\xa4 h\xc3\xa4nen my\xc3\xb6h\xc3\xa4isiltainen mentorinsa ei ollutkaan Barredout vaan Josh. Kuultuaan t\xc3\xa4m\xc3\xa4n Dinah kiiruhtaa Joshin asunnolle ja kaksikko palaa yhteen.\n_START_SECTION_\nTuotanto\n_START_PARAGRAPH_\nAlun perin Judy Garland oli Dinah Barkleyn roolissa. Garland k\xc3\xa4vi viel\xc3\xa4 harjoituksissa, mutta sitten vet\xc3\xa4ytyi projektista. Oli tullut ilmi, ett\xc3\xa4 Garland ei pystynyt n\xc3\xa4ytell\xc3\xa4 roolia fyysisesti eik\xc3\xa4 psyykkisesti. Tuottaja Arthur Freed otti yhteytt\xc3\xa4 Ginger Rogersiin, ett\xc3\xa4 olisiko h\xc3\xa4n halukas palaamaan Astairen kanssa samaan elokuvaan. Rogers oli kiinnostunut ja Me tanssimme taas -elokuvasta tuli Astairen ja Rogersin kymmenes ja viimeinen elokuva yhdess\xc3\xa4. Elokuva on my\xc3\xb6s ainoa Astairen ja Rogersin v\xc3\xa4rillinen musikaalielokuva. Elokuvan ilmestyess\xc3\xa4 monet kriitikot kommentoivat Rogersin muuttunutta figuuria, ett\xc3\xa4 1930-luvun keijukaistytt\xc3\xb6 on tehnyt tiet\xc3\xa4 vankalle ja urheilulliselle naiselle._NEWLINE_Me tanssimme taas kuvattiin Technicolor-elokuvausmenetelm\xc3\xa4ll\xc3\xa4 elokuun 8. p\xc3\xa4iv\xc3\xa4st\xc3\xa4 lokakuun 30. p\xc3\xa4iv\xc3\xa4\xc3\xa4n 1948 2 325 420 dollarin budjetilla. Elokuvan ty\xc3\xb6nimi oli You Made Me Love You. RKO Radio Pictures oli aiemmin tuottanut Rogersin ja Astairen elokuvamusikaalit, mutta Me tanssimme taas -elokuvan tuotti Metro-Goldwyn-Mayer.\n_START_SECTION_\nJulkaisu ja vastaanotto\n_START_PARAGRAPH_\nMe tanssimme taas sai Yhdysvaltain ensi-iltansa New Yorkissa 4. toukokuuta vuonna 1949, ja pian sen j\xc3\xa4lkeen elokuva meni laajaan teatterilevitykseen. Suomessa elokuva sai ensi-iltansa 6. hein\xc3\xa4kuuta vuonna 1951. Elokuvan levitt\xc3\xa4j\xc3\xa4n\xc3\xa4 oli Metro-Goldwyn-Mayer._NEWLINE_Ilmestyess\xc3\xa4\xc3\xa4n Me tanssimme taas sai kriitikoilta my\xc3\xb6nteisen vastaanoton, ja elokuva oli yleis\xc3\xb6menestys. Elokuva tuotti Yhdysvaltain teatterilevityksess\xc3\xa4 3,2 miljoonaa dollaria. Me tanssimme taas tuotti yhteens\xc3\xa4 v\xc3\xa4h\xc3\xa4n yli 5,4 miljoonan dollarin lipputulot maailmanlaajuisesti. Rotten Tomatoes -sivuston mukaan kriitikoiden arvosteluista 60 prosenttia on my\xc3\xb6nteisi\xc3\xa4 perustuen kymmeneen arvosteluun._NEWLINE_Me tanssimme taas on julkaistu VHS:lle ja DVD:lle. Warner Bros. julkaisi elokuvan DVD:lle Yhdysvaltain markkinoille 16. elokuuta vuonna 2005.\n_START_SECTION_\nRadiosovitus\n_START_PARAGRAPH_\nLux Radio Theater l\xc3\xa4hetti 60-minuuttisen radiosovituksen elokuvasta 1. tammikuuta vuonna 1951, jolloin Ginger Rogers uusi roolinsa Dinah Barkleyna. Fred Astairen roolissa oli George Murphy.'